Pa van beseerde skaakspeler oorlede - Maroela Media
Pa van beseerde skaakspeler oorlede
Eduan Naudé, pleegpa van die junior skaakspeler Michael Sweetbert (11), is Maandagaand oorlede.
Hulle het Donderdag ernstige beserings opgedoen in 'n motorongeluk naby Parys in die Vrystaat. Michael en Eduan was van George in die Suid-Kaap onderweg na die Suid-Afrikaanse Junior Skaakkampioenskapsreeks, wat by die Birchwood Hotel en konferensiesentrum in Boksburg, Gauteng, gehou word.
Michael, wat ernstige beserings aan sy regterbeen, 'n geskeurde milt en ernstige gesigbeserings opgedoen het, word steeds in die Pelonomi-hospitaal behandel.
"Die organiseerders en bestuur van die Suid-Afrikaanse Junior Skaakkampioenskappe, die skaaktoernooi waarheen Michael en sy pa op pad was toe die ongeluk gebeur het, asook die toernooibeamptes, spreek hul innige meegevoel teenoor mev. Beverley Naudé uit," het Ronald King, hooftoernooidirekteur van die SA Skaakkampioenskappe, gesê.
Michael sou die Eden-skaakunie in die o.12-afdeling van die spankompetisie verteenwoordig. Hy is as nommer een in sy ouderdomsgroep gegradeer en het reeds gekwalifiseer om aanstaande jaar aan die SA Junior Geslote Kampioenskapsreeks deel te neem.
Die fondsinsameling wat in die lewe geroep is om die gesin met mediese en vervoerkoste by te staan, gaan voort. Die gesin het nie 'n mediese fonds nie. Enigeen wat 'n geldelike bydrae wil maak om die gesin te help, klik hier.